Christian H. Hansen (UFG), 2011-03-01:
Tak for det, formand.
Indledningsvis vil jeg sige, at partiet Fokus er modstander af dyreforsøg.
Vi synes faktisk ikke, at det er acceptabelt, at man foretager sådan nogle dyreforsøg.
Når det så er sagt, er der ikke flertal for det med den parlamentariske situation, vi har i øjeblikket i Folketinget.
Det kunne vi også høre på de ordførere, der har været på talerstolen.
Så med det forslag, der ligger her fra ministeren, som jo også er lavet, fordi der er et rådsdirektiv, der skal gennemføres på baggrund af B 30, og den beretning, der er afgivet i den forbindelse, vil jeg ikke stå og sige, at det er godt for dyrene, at det her bliver lavet, men jeg vil sige, at det er et meget lille skridt i den rigtige retning, for forslaget indeholder trods alt en række forbedringer.
Det har været nævnt heroppefra, at der var afsat 5 mio. kr. på finansloven til alternativer til dyreforsøg.
Jeg synes, at vi under udvalgsarbejdet skal få frem, hvad det er, de 5 mio. kr. er blevet brugt til.
Jeg bemærker mig også af høringssvarene, at bl.a. Dyrenes Beskyttelse har sagt, at Dacopa, som er Justitsministeriets platform for alternativer til dyreforsøg, faktisk ikke har økonomiske midler til sekretariatsdrift og udvalgsarbejde.
Det er også en ting, som jeg mener at vi skal drøfte under det kommende udvalgsarbejde i forbindelse med det her lovforslag, for hvis det er rigtigt, at dem, der skal sidde og rådgive i de her alternativer til dyreforsøg, ikke har midler til at udføre deres arbejde for sammenstillet med de 5 mio. kr., der er afsat, synes jeg bestemt, det er noget, man skal kigge på.
Så bliver der også fra Dyrenes Beskyttelses side foreslået, at Rådet for Dyreforsøg skal nedlægges.
Det er der også andre ordførere der har været inde på, og der mener vi også, at det vil være en god idé at kigge på, om det er den retning, man skal gå i, under det kommende udvalgsarbejde.
Så er der jo det her med gavnskriteriet og den væsentlige samfundsmæssige relevans i forbindelse med de her dyreforsøg.
Hvem er det, der skal træffe beslutningen?
Det mener jeg også at vi skal kigge på under det kommende udvalgsarbejde, for der er jo en vis relevans i, at man tager stilling til, om man f.eks. i forbindelse med et rengøringsmiddel skal have lov til at udføre dyreforsøg.
For når vi på markedet har en masse andre rengøringsmidler, som vi bruger til at gøre rent i vores hjem med – og hvis vi altså bruger dem, kan vi få et nogenlunde pænt hjem ud af det – er det så relevant, at man går ind og bruger dyreforsøg i forbindelse med nye rengøringsmidler?
Det er sådan nogle ting, vi også skal drøfte i forbindelse med udvalgsarbejdet.
Så savner jeg også, at der, hvad angår B 30, som jo var fremsat af Enhedslisten, og den beretning, som der har været afgivet på baggrund af det forslag, ikke er taget alt for meget med ind af det i det her forslag fra ministerens side.
Og det er jo også noget af det, som nogle af de andre ordførere har været inde på.
Der synes jeg, at der skal ske det under det kommende udvalgsarbejde, at vi også får kigget på det.
Så har dyreværnsorganisationen DOSO, som er en sammenslutning af en masse små dyreværnsorganisationer i Danmark, og som i øvrigt gør et rigtig godt stykke arbejde, i høringssvaret peget på noget omkring, at de ikke finder det acceptabelt, at veterinærmedicinske forsøg, som kræves i forbindelse med markedsføringstilladelser for et veterinært lægemiddel, nu ikke længere skal godkendes og kontrolleres af Dyreforsøgstilsynet.
Det vil jeg også gerne spørge ind til hos ministeren her i dag.
Og hvis ministeren ikke kan svare på det her, er det også en af de ting, vi må tage op i det kommende udvalgsarbejde.
Som jeg sagde indledningsvis, går Fokus konstruktivt ind i det kommende udvalgsarbejde om det her lovforslag, men vi håber på, at man ved hjælp af indholdet i nogle af de for en gangs skyld fornuftige ordførertaler, der er holdt fra de andre partiers side, kan få forslaget trukket i en noget bedre retning, end det har i dag, som det foreligger.
Men vi vil være konstruktive i udvalgsarbejdet, og så vil vi bidrage med en masse spørgsmål til ministeriet, så der også bliver holdt lidt gang i arbejdsgangen ovre i ministeriet.